Izvor: N1

Iako su mnogi mislili da je šala, na otvorenju novouređenog Trga žrtava fašizma dovezene su kosilice, kako bi gradonačelnik Milan Bandić malo pokosio travu.

Izvor: N1

Iz ureda gradonačelnika jutros je stigao poziv na otvorenje Trga žrtava fašizma i najavljeno je da će Bandić pokositi travu. Podsjetimo, protiv uređenja je oformljena inicijativa Vratite magnoliju koja upozorava da se nisu poštovale procedure niti slušala struka. Naime, iz parka oko Meštovićevog paviljona iščupana su stabla, među njima i legendarna Magnolija po kojoj su prosvjednici nazvali svoju inicijativu.

Gradonačelnik je došao odjeven u odoru Zrinjevca te je odmah krenuo kositi travu što je praćeno burnom reakcijom okupljenih 30-ak prosvjednika, koji su uz transparent „Vratite magnoliju!“ zvižducima i sirenama pratili njegov dolazak i glasno zahtjevali njegovu ostavku.

Izvor: N1 Hrvatska

U jednom trenutku došlo je i do fizičkog obračuna između prosvjednika i okupljenih iz pratnje gradonačelnika, koji su na prosvjednike reagirali uzvicima „Bravo Milanu Bandiću“ i pljeskom.

Gradonačelnik Bandić je iznenada napustio Trg vidno uzrujan, odbivši davati izjave brojnim novinarima, te je uz pratnju sjeo u službeni automobil i odvezao se.

Izvor: N1

Jasna Šumanovac iz inicijative Vratite magnoliju kaže da je došlo do naguravanja s Bandićevim pristašama i da je "dobila pod rebra".